## Rješenje kojim se Siniši Gašpareviću, oduzima dozvola za obavljanje poslova investicijskog savjetnika

### NN 51/2008 (5.5.2008.), Rješenje kojim se Siniši Gašpareviću, oduzima dozvola za obavljanje poslova investicijskog savjetnika

# HRVATSKA AGENCIJA ZA NADZOR FINANCIJSKIH USLUGA

**1715**

Na temelju odredbi članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« br. 140/05),
te članka 58. stavak 1. točka 7. Zakona o tržištu vrijednosnih papira (»Narodne
novine« br. 84/02 i 138/06), Uprava Hrvatske agencije za nadzor financijskih
usluga, po službenoj dužnosti u predmetu oduzimanja dozvole za obavljanje
poslova investicijskog savjetnika Siniše Gašparevića iz Splita, A. B. Šimića 74,
na sjednici održanoj 17. travnja 2008. godine donijela je

## RJEŠENJE

1. Siniši Gašpareviću iz Splita, A. B. Šimića 74, oduzima se dozvola za
obavljanje poslova investicijskog savjetnika.
2. Ovo rješenje upisuje se u Registar ovlaštenih investicijskih savjetnika, koji
vodi Hrvatska agencija za nadzor financijskih usluga, pod rednim brojem 103.
3. Ovo rješenje objavit će se u Narodnim novinama.

```
Obrazloženje
```

Rješenjem Hrvatske agencije za nadzor financijskih usluga, klasa: UP/I-450-08/06-08/30
od 6. lipnja 2007. godine, Siniši Gašpareviću iz Splita, A. B. Šimića 74,
zaposleniku ovlaštenog društva S.T. Kapital d.o.o., Split, Boktuljin put b.b.
(dalje: Društvo), bila je na neodređeno vrijeme izdana dozvola za obavljanje
poslova investicijskog savjetnika.
Odredbom članka 58. stavak 1. točka 7. Zakona o tržištu vrijednosnih papira
(»Narodne novine« br. 84/02 i 138/06) propisano je da će Hrvatska agencija za
nadzor financijskih usluga (dalje: Agencija) rješenjem oduzeti dozvolu
investicijskom savjetniku koji prestane ispunjavati uvjete na temelju kojih mu
je dozvola izdana ako, u roku koji Agencija odredi, te uvjete ne ispuni.
Budući da je, prema očitovanju Društva od 6. prosinca 2007. godine, Siniša
Gašparević prestao biti zaposlenik Društva, to je imenovanom bio zaključkom
Agencije, klasa: UP/I-451-04/07-08/61 od 10. siječnja 2007. godine, određen rok
od 3 mjeseca za dostavu dokaza da je zaposlen u ovlaštenom društvu na poslovima
savjetovanja prilikom investiranja u vrijednosne papire. Iz dostavnice je
razvidno da mu je predmetni zaključak uručen 15. siječnja 2008. godine.
Kako Siniša Gašparević nije u roku od 3 mjeseca (do 15. travnja 2008. godine), a
niti naknadno, Agenciji dostavio dokaz o zaposlenju, valjalo je riješiti kao u
izrjeci ovog rješenja, dakle oduzeti mu dozvolu za obavljanje poslova
investicijskog savjetnika i provesti upis oduzimanja dozvole u Registru
ovlaštenih investicijskih savjetnika koji vodi Agencija, s danom upisa 17.
travnja 2008. godine, pod rednim brojem 103.
Sukladno odredbi članka 8. stavak 3. Zakona o Hrvatskoj agenciji za nadzor
financijskih usluga (»Narodne novine« br. 140/05), ovo rješenje objavit će se u
»Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti
upravni spor podnošenjem tužbe Upravnom sudu Republike Hrvatske u roku od 30
dana od dana primitka ovog rješenja.

Klasa: UP/I-451-04/07-08/61
Urbroj: 326-111/08-2
Zagreb, 17. travnja 2008.

Predsjednik Uprave
**Ante Samodol**, v. r.

Rješenje, NN 51/2008-1715
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)